હવે, વાત રહી દુઆઓની તો તે ચોક્કસ ફળે છે, એમાંય જો બીજાઓ માટેની હોય તો ખાસ ફળે. મને તાજેતરમાં જ બે મિત્રો માટેની દુઆઓ ફળ્યાનો તાજો અનુભવ છે અને તેનો મને અવર્ણનીય આનંદ છે. દુઆનું ફળ વિલંબથી પણ પ્રાપ્ત થઈ શકે, પણ તે માટેનાં શ્રદ્ધા અને ધીરજ અકબંધ જળવાઈ રહેવાં જોઈએ. સર્જનહારની રહેમતથી કદીય નિરાશ ન થવું જોઈએ. તે કદીય હાથોહાથ મદદ ન પહોંચાડે, પણ તેના બંદાઓના માધ્યમે જ એ ફળપ્રાપ્તિ થતી હોય છે. કોઈ માનવીની મદદ માગો તોય ભીતરથી તો એ પરમશક્તિનું જ સ્મરણ કરવું જોઈએ. એક સુફી સંતવાણી છે, ‘જો બંદાને સુપીએ આપણા કાંમા, તો ભીતર લીજે અલ્લાજીકા નાંમા.’